সকাল থেকে রাত পর্যন্ত জমজমাট শ্যামবাজার পাঁচমাথার মোড়ের ফুটপাথ দখল হয়েছে বহুদিন আগেই! এবার রাস্তা চুরি! তা-ও আবার উর্দিধারীদের সামনেই। সৌজন্যে বাস, মিনিবাস। শ্যামবাজার পাঁচমাথার মোড়ে ভূপেন বোস অ্যাভিনিউয়ের সামনে অলিখিত বাস টার্মিনাস! যাত্রী ওঠানো নামানোর বদলে বাসগুলি মূলত মিনিবাস বিশ্রামের জায়গা তৈরি করে ফেলেছে। যার ফলে রাস্তা বেশ খানিকটা সরু হয়েছে। শ্যামবাজার মেট্রোর সাবওয়ে পর্যন্ত দাঁড়িয়ে থাকা বাসের ভিড়ে পথচারীদের নাকাল হতে হচ্ছে বলে অভিযোগ। অনেকেই পুলিশের কাছে দরবার পর্যন্ত করেছেন। কর্তব্যরত ট্র্যাফিক পুলিশের অফিসারেরা কড়া মনোভাব যে কখনও দেখাননি তা-ও নয়। কিন্তু কাজের কাজ হয়নি। ভূপেন বোস অ্যাভিনিউয়ের নীচ দিয়ে মেট্রো যাওয়ায় রাস্তা বসে গিয়েছিল। মেরামতের জন্য দীর্ঘদিন ধরে পাথর, বালি রাস্তার ধারে জড়ো করে রাখা রয়েছে। তার উপর রাস্তায় বাস দাঁড়িয়ে থাকায় যানজট প্রতিদিনই বাড়ছে।
দিনের ব্যস্ততম সময়ে ভূপেন বোস অ্যাভিনিউতে ভিড় থাকে সবচেয়ে বেশি। দু’পাশের ফুটপাথের দু’পাশে দোকান। মাঝখান দিয়ে সরু পথে পাশাপাশি হাঁটার উপায় নেই। প্রতিদিন সকালে মেট্রোর শ্যামবাজার স্টেশনে নেমে আর জি কর হাসপাতালে কাজে যান বরাহনগরের অনন্ত হালদার। তিনি বলেন, ‘‘আমরা ভুক্তভোগী এই রাস্তা দখলের দাপটে। বাসগুলি সব দাঁড়িয়ে থাকে এমন অলসভাবে যেন ট্যাক্সি স্ট্যান্ড।’’ পথচারীদের অভিযোগ, নিয়ম ভেঙে দীর্ঘক্ষণ বাসগুলো দাঁড়িয়ে থাকায় পাশ দিয়ে হাঁটতে গিয়ে প্রায়ই দুর্ঘটনা ঘটে।  কলকাতা পুলিশের ট্র্যাফিক বিভাগের এক অফিসার বলেন, ‘‘অনেকবার বাসচালকদের সতর্ক করা হয়েছে। পুজো বা বড় অনুষ্ঠানের সময় যে কড়া পদক্ষেপ করা হয়, বছর ভর তেমন করা গেলে আর ওই অবস্থা হতো না।’’